《间居杂诗 其六》
清代·陈光绪

孔骖赠旧馆，范麦恤故交。助丧古来有，谊薄云天高。

未闻投瓜李，反望报琼瑶。吾乡遇亲丧，千金瓦砾抛。

亲朋送障轴，纷纷悬堂坳。必以多金谢，务使有余饶。

不尔即昧礼，便来旁人嘲。吊客有馈赠，竟成市道浇。

我欲矫鄙习，瑟柱难去胶。安得定社约，易俗先吾曹。

作者简介：陈光绪（1788-1855）字子修，号石生，浙江会稽人，道光十三年(1833)进士，官至山东武定同知。著有《拜石山巢诗抄》四卷。